5. ทรัพย์สินที่ใช้ในการประกอบธุรกิจ

5.1 ทรัพย์สินที่มีตัวตนที่ใช้ในการประกอบธุรกิจ

ทรัพย์สินถาวรหลักที่ใช้ในการประกอบธุรกิจที่เป็นกรรมสิทธิ์ของซีพีเอฟและบริษัทย่อย
ซึ่งรวมถึงทรัพย์สินภายใต้สัญญาเช่าทางการเงิน ณ วันที่ 31 ธันวาคม 2552 มีดังนี้

หน่วย : ล้านบาท

  ----------------------------------------- ----------------- ---------------
  ประเภททรัพย์สิน                              มูลค่าตามบัญชี ณ วันที่  
                                            31 ธันวาคม         

                                            ปี 2551            ปี 2552

  ที่ดิน                                       11,870            13,273

  อาคาร ส่วนปรับปรุงอาคาร และระบบสาธารณูปโภค    16,754            17,286

  เครื่องจักรและอุปกรณ์                          12,638            12,555

  เครื่องตกแต่งและอื่นๆ                          1,001             1,021

  ทรัพย์สินระหว่างก่อสร้างและเครื่องจักรระหว่างติดตั้ง   2,443             2,287

  รวม                                       44,706            46,422
  ----------------------------------------- ----------------- ---------------

บริษัทมีภาระผูกพันต้องโอนทรัพย์สิน ซึ่งมีราคาตามบัญชี ณ วันที่ 31 ธันวาคม 2552 มูลค่าประมาณ
15 ล้านบาท ให้แก่มหาวิทยาลัยแม่โจ้
เมื่อสัญญาว่าด้วยความร่วมมือทางวิชาการที่บริษัททำกับมหาวิทยาลัยดังกล่าวสิ้นสุดลงในวันที่ 31
ธันวาคม 2553 และ 2555 ภายใต้สัญญานี้
มหาวิทยาลัยได้อนุญาตให้บริษัทใช้ที่ดินและสิ่งปลูกสร้างในการสร้างบ่อเลี้ยงกุ้งและใช้เป็นศูนย์วิจัยและฝึกอบรมแก่อาจารย์และนักวิชาการ
โดยบริษัทมีภาระผูกพันที่จะโอนกรรมสิทธิ์ในสินทรัพย์ทั้งหมดของโครงการให้แก่มหาวิทยาลัยเมื่ออายุสัญญาสิ้นสุดลง

นอกจากทรัพย์สินที่เป็นกรรมสิทธิ์ของบริษัทข้างต้น ณ วันที่ 31 ธันวาคม 2552
บริษัทมีการเช่าพื้นที่อาคารสำนักงานในกรุงเทพฯและต่างจังหวัดประมาณ 5.5 หมื่นตารางเมตร
และในต่างประเทศประมาณ 4.1 หมื่นตารางเมตร
โดยทำสัญญาเช่าและสัญญาจ้างบริการแยกเป็นแต่ละบริษัทผู้เช่า ซึ่งสัญญาแต่ละฉบับมีอายุสัญญา 1 -
20 ปี สิ้นสุดในปี 2563 เมื่อครบกำหนดสัญญาเช่าและจ้างบริการแล้ว
หากบริษัทประสงค์จะต่ออายุสัญญาก็ต้องมีหนังสือแจ้งแก่ผู้ให้เช่าล่วงหน้าทราบล่วงหน้าไม่น้อยกว่า 4
เดือน นอกจากนี้
บริษัทยังได้เช่าที่ดินและสิ่งปลูกสร้างเพื่อใช้ทำฟาร์มเลี้ยงสัตว์และฟาร์มเพาะเลี้ยงสัตว์น้ำจากผู้ให้เช่าต่างๆ
รวม 603 แห่ง ซึ่งสัญญาเช่ามีอายุตั้งแต่ 1 ถึง 30 ปี ทั้งนี้ เมื่อครบกำหนดสัญญาเช่าแล้ว
บริษัทสามารถต่ออายุสัญญากับผู้ให้เช่าได้ภายใต้เงื่อนไขของแต่ละสัญญา

5.2 สิทธิบัตร สัมปทาน ลิขสิทธิ์ และเครื่องหมายการค้า

บริษัทได้รับสิทธิการใช้เครื่องหมายการค้าจากบริษัท เครือเจริญโภคภัณฑ์ จำกัด
สำหรับอาหารสัตว์ที่ผลิตขึ้นภายใต้สัญญาจ้างบริการทางเทคนิควิชาการอาหารสัตว์
ซึ่งสัญญาดังกล่าวมีระยะเวลาสิ้นสุดในปี 2553 ทั้งนี้ บริษัท เครือเจริญโภคภัณฑ์ จำกัด
ได้แสดงเจตนาที่จะต่ออายุสัญญาดังกล่าวตราบเท่าที่บริษัท เครือเจริญโภคภัณฑ์ จำกัด
ถือหุ้นในบริษัทไม่ต่ำกว่าร้อยละ 10 ของจำนวนหุ้นที่จำหน่ายแล้วทั้งหมด
โดยหากจะมีการเปลี่ยนแปลงอัตราค่าบริการ และ/หรือจำนวนค่าบริการรายเดือนขั้นต่ำใหม่ บริษัท
เครือเจริญโภคภัณฑ์ จำกัด และบริษัทจะร่วมกันพิจารณาภายใต้เจตนาอันสุจริต นอกจากนี้
บริษัทย่อยในต่างประเทศบางหนึ่งได้เข้าทำสัญญารับความช่วยเหลือทางเทคนิควิชาการด้านการผลิตอาหารสัตว์กับบริษัท
เครือเจริญโภคภัณฑ์ จำกัด
โดยบริษัทย่อยดังกล่าวมีภาระผูกพันที่จะต้องจ่ายค่าบริการตามระยะเวลาและเงื่อนไขที่ระบุไว้ในสัญญา

บริษัทย่อยแห่งหนึ่งได้เข้าทำสัญญากับบริษัท สตาร์มาร์เก็ตติ้ง จำกัด (STAR)
เพื่อให้ได้มาซึ่งสิทธิในการใช้เครื่องหมายการค้าของ STAR เช่น ไก่ย่างห้าดาว ไก่จ๊อห้าดาว
เป็นต้น บริษัทย่อยดังกล่าวจะต้องจ่ายค่าตอบแทนให้แก่ STAR
โดยคำนวณจากยอดขายสินค้าภายใต้เครื่องหมายการค้าดังกล่าวในอัตราที่ระบุไว้ในสัญญา
ซึ่งสัญญาดังกล่าวมีระยะเวลาสิ้นสุดในปี 2555

บริษัทได้เข้าทำสัญญากับบริษัท เครือเจริญโภคภัณฑ์ จำกัด
เพื่อให้ได้มาซึ่งสิทธิการใช้เครื่องหมายการค้า [] โดยจะต้องจ่ายค่าตอบแทนให้แก่บริษัท
เครือเจริญโภคภัณฑ์ จำกัด ในอัตราร้อยละ 0.2 ของยอดขายสินค้าประเภทอาหารสด และร้อยละ
0.4 ของยอดขายสินค้าประเภทอาหารปรุงสุก ตามที่ระบุไว้ในสัญญา
ซึ่งสัญญาดังกล่าวมีผลบังคับใช้เริ่มตั้งแต่วันที่ 1 มกราคม 2552 และสิ้นสุดวันที่ 31 ธันวาคม 2554

5.3 นโยบายการลงทุนและการบริหารงาน

ภายหลังการปรับโครงสร้างการดำเนินธุรกิจ
ซีพีเอฟได้กำหนดนโยบายการลงทุนที่ชัดเจนว่าจะลงทุนเฉพาะในธุรกิจหลักหรือธุรกิจที่เกี่ยวเนื่องกับธุรกิจหลักของซีพีเอฟเท่านั้น
ณ วันที่ 31 ธันวาคม 2552 ซีพีเอฟมีเงินลงทุน (วิธีราคาทุน) ในบริษัทย่อย บริษัทร่วม
และบริษัทที่เกี่ยวข้องรวม 20,142 ล้านบาท คิดเป็นสัดส่วนร้อยละ 25 ของสินทรัพย์รวมของซีพีเอฟ
โดยซีพีเอฟมีนโยบายที่จะแต่งตั้งตัวแทนเข้าไปดำรงตำแหน่งเป็นกรรมการที่มีอำนาจควบคุมในบริษัทย่อย
เพื่อควบคุมดูแลการบริหารงานของบริษัทย่อยให้เป็นไปตามนโยบายของบริษัทอย่างมีประสิทธิภาพและประสิทธิผล
ทั้งนี้ ซีพีเอฟสามารถติดตามผลการดำเนินงานของบริษัทต่างๆ
ในกลุ่มได้จากการประชุมร่วมกันที่จัดขึ้นเป็นประจำทุกเดือน
เพื่อพิจารณาถึงผลการดำเนินงานและร่วมกันวางแผนงานและเป้าหมายในเดือนต่อๆ ไป

ในการพิจารณาเข้าร่วมลงทุนในแต่ละครั้ง ซีพีเอฟอาจจะเข้าลงทุนเอง
หรือให้บริษัทย่อยที่ดำเนินธุรกิจที่เกี่ยวเนื่องกันเป็น
ผู้ลงทุน ทั้งนี้ หากเป็นการลงทุนในบริษัทย่อย ซีพีเอฟมีนโยบายที่จะลงทุนในสัดส่วนร้อยละ 100
เว้นแต่จะเป็นการลงทุนร่วมกันกับพันธมิตรทางธุรกิจ